ຂ່າວສານ
ອັດກອງປະຊຸມສະໄໝສາມັນເທື່ອສຸດທ້າຍຂອງສະພາແຫ່ງຊາດຊຸດທີ XIV
ຕອນບ່າຍວັນທີ 8 ເມສາ, ກອງປະຊຸມສະໄໝສາມັນເທື່ອທີ 11 - ກອງປະຊຸມສຸດທ້າຍຂອງອາຍຸການສະພາແຫ່ງຊາດ ຫວຽດນາມ ຊຸດທີ XIV ໄດ້ອັດລົງພາຍຫຼັງການເຮັດວຽກເປັນເວລາ 12 ວັນ. ໃນກອງປະຊຸມຄັ້ງນີ້, ສະພາແຫ່ງຊາດ ໄດ້ສະຫຼຸບວຽກງານທັງໝົດຂອງອາຍຸການ 2016 – 2021 ຂອງບັນດາອົງການໃນກົງຈັກລັດ, ພິຈາລະນາ, ຕົກລົງວຽກງານບຸກຄະລາກອນ ແລະ ບາງເນື້ອໃນສຳຄັນອື່ນໆອີກ. ເຂົ້າຮ່ວມວາລະອັດກອງປະຊຸມ ມີທ່ານເລຂາທິການໃຫຍ່ ຫງວຽນຝູຈ້ອງ, ທ່ານປະທານປະເທດ ຫງວຽນຊວັນຟຸກ, ທ່ານນາຍົກລັດຖະມົນຕີ ຟ້າມມິງຈິງ, ທ່ານປະທານສະພາແຫ່ງຊາດ ເວືອງດິ່ງເຫວ້ ພ້ອມດ້ວຍບັນດາສະມາຊິກສະພາແຫ່ງຊາດ ແລະ ແຂກຖືກເຊີນ.
ກ່າວຄຳເຫັນອັດກອງປະຊຸມ, ທ່ານປະທານສະພາແຫ່ງຊາດ ຫວຽດນາມ ເວືອງດິ່ງເຫວ້ ໃຫ້ຮູ້ວ່າ: ທີ່ກອງປະຊຸມຄັ້ງນີ້, ໂດຍໄດ້ປະຕິບັດແຜນນະໂຍບາຍສັບຊ້ອນ, ບູລະນະບຸກຄະລາກອນພາຍຫຼັງກອງປະຊຸມໃຫຍ່ຜູ້ແທນທົ່ວປະເທດຄັ້ງທີ XIII ຂອງ ພັກ, ສະພາແຫ່ງຊາດໄດ້ພິຈາລະນາ, ຕົກລົງການພົ້ນຕຳແໜ່ງ, ໃຫ້ສັດຕະຍາບັນບາງຕຳແໜ່ງໃນກົງຈັກລັດ, ຮັບປະກັນລັກສະນະປະຊາທິປະໄຕ, ຖືກຕ້ອງຕາມຂໍ້ກຳນົດຂອງກົດໝາຍ ແລະ ບັນລຸໄດ້ຄວາມເຫັນດີເຫັນພ້ອມເປັນຢ່າງສູງ. ທ່ານປະທານສະພາແຫ່ງຊາດ ເວືອງດິ່ງເຫວ້ ຢັ້ງຢືນວ່າ:
“ສະພາແຫ່ງຊາດໄດ້ເນັ້ນໜັກວ່າ ການບູລະນະບຸກຄະລາກອນໃນກອງປະຊຸມຄັ້ງນີ້ ແມ່ນບາດກ້າວຫັນປ່ຽນສຳຄັນ ເພື່ອໃຫ້ບັນດາອົງການລັດ ປະຕິບັດໜ້າທີ່, ສິດອຳນດໃຫ້ເປັນຢ່າງດີ, ຖືກຕ້ອງຕາມຂໍ້ກຳນົດຂອງກົດໝາຍຈົນໝົດອາຍຸການ. ພິເສດແມ່ນ ຕ້ອງສຸມຈິດສຸມໃຈເປັນຢ່າງສູງເພື່ອປະຕິບັດສຳເລັດໜ້າທີ່ພັດທະນາເສດຖະກິດ - ສັງຄົມ ປີ 2021 ຕິດພັນກັບວຽກງານປ້ອງກັນ, ສະກັດກັ້ນໂລກລະບາດໂຄວິດ - 19, ວຽກງານກະກຽມ ແລະ ຈັດຕັ້ງການເລືອກຕັ້ງສະມາຊິກສະພາແຫ່ງຊາດຊຸດທີ XV ແລະ ສະມາຊິກສະພາປະຊາຊົນທຸກຂັ້ນ ອາຍຸການ 2021 – 2026, ຮັບປະກັນ ໃຫ້ເຫດການການເມືອງສຳຄັນນີ້ ຖືກດຳເນີນໄປດ້ວຍດີ ແລະ ປະສົບຜົນສຳເລັດຢ່າງຈົບງາມໃນວັນທີ 23 ພຶດສະພາຈະມາເຖິງນີ້ ແລະ ກາຍເປັນວັນບຸນໃຫຍ່ຂອງທົ່ວປວງຊົນ”.
ຕາມທ່ານປະທານສະພາແຫ່ງຊາດ ເວືອງດິ່ງເຫວ້ ແລ້ວ, ໄລຍະ 5 ປີ ຜ່ານມາ, ດ້ວຍຄວາມຮັບຜິດຊອບ, ຄວາມສຸດຈິດສຸດໃຈ, ພູມປັນຍາ ແລະ ຄວາມໄຝ່ຝັນຢາກອຸທິດສ່ວນ, ບັນດາສະມາຊິກສະພາແຫ່ງຊາດ ມີຄວາມໃກ້ຊິດສະໜິດສະໜົມກັບຜູ້ມີສິດເລືອກຕັ້ງ, ສ່ອງແສງ ແລະ ສະໜີບັນດາມາດຕະການທີ່ແທດເໝາະກັບຕົວຈິງ, ມີພື້ນຖານ, ອັບເດດ ແລະ ນຳເອົາສະພາບການຂອງການດຳລົງຊີວິດ ໃຫ້ສະພາແຫ່ງຊາດພິຈາລະນາ ແລະ ຕັດສິນ. ທ່ານປະທານສະພາແຫ່ງຊາດ ຫວັງວ່າ, ນ້ຳໃຈດັ່ງກ່າວ ຈະສືບຕໍ່ໄດ້ຮັບການເສີມຂະຫຍາຍຢ່າງແຮງໃນໄລຍະຈະມາເຖິງ.
“ອາຍຸການສະພາແຫ່ງຊາດຊຸດທີ XIV ໄດ້ອັດລົງ ກໍແມ່ນຈຸດເວລາກະກຽມໃຫ້ແກ່ການສືບທອດພາລະໜ້າທີ່ອັນສຳຄັນ ແລະ ເປັນມູນເຊື້ອຂອງສະພາແຫ່ງຊາດ. ພວກເຮົາເຊື່ອໝັ້ນວ່າ ບັນດາຜົນງານ ແລະ ບົດຮຽນ, ປະສົບການອັນລ້ຳຄ່າຂອງໄລຍະທາງອັນສະຫງ່າລາສີຂອງ 75 ປີຜ່ານມາ ຈະແມ່ນພື້ນຖານອັນໝັ້ນແກ່ນ ເພື່ອໃຫ້ສະພາແຫ່ງຊາດຊຸດທີ XV ແລະ ຊຸດຕໍ່ໆໄປ ສືບທອດ, ເສີມຂະຫຍາຍ, ສົມກັບເປັນອົງການຜູ້ແທນສູງສຸດຂອງປະຊາຊົນ, ອົງການມີສິດອຳນາດແຫ່ງລັດສູງສຸດ ຂອງ ປະເທດ ສາທາລະນະລັດ ສັງຄົມນິຍົມ ຫວຽດນາມ./.”
(ແຫຼ່ງຄັດຈາກ VOV)